**H O T Ă R Â R E**

**privind modificarea denumirii Școlii Gimnaziale Speciale Centru de Resurse și Documentare în Educația Incluzivă/Integrată Cluj-Napoca**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 211 din 11.11.2021 privind modificarea denumirii Școlii Gimnaziale Speciale Centru de Resurse și Documentare în Educația Incluzivă/Integrată Cluj-Napoca, propus de Preşedintele Consiliului Judeţean Cluj, domnul Alin Tișe, care este însoţit de Referatul de aprobare cu nr. 31.197/2021; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 31.241/2021 şi Avizul cu nr. 31.197 din 18.11.2021 adoptat de Comisia de specialitate nr. 6, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de:

* Avizul Comisiei judeţene de atribuire de Denumiri nr. 3/2021;
* Hotărârea Consiliului Local al Municipiului Cluj-Napoca nr. 694/2021 privind acordarea avizului pentru schimbarea unității de învățământ preuniversitar Școlii Gimnaziale Speciale Centru de Resurse și Documentare în Educația Incluzivă/Integrată Cluj-Napoca în Centru Școlar pentru Educație Incluzivă ”Miron Ionescu” Cluj-Napoca;
* Hotărârea Consiliului de administrație a Școlii Gimnaziale Speciale Centru de Resurse și Documentare în Educația Incluzivă/Integrată nr. 1/25.05.2021;
* Hotărârea Consiliului Județean Cluj nr. 3/2021 privind aprobarea rețelei școlare de învățământ special din Județul Cluj, pentru anul școlar 2021-2022;

Luând în considerare dispozițiile:

* art. 2, ale art. 58 alin. (1) și (3), ale art. 59 și ale art. 64 - 65 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 140 și ale art. 142 - 153 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu prevederile:

* art. 173 alin. (1) lit. d) și f) și alin. (5) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 226 din Legea privind Codul Civil nr. 287/2009, republicată, cu modificările și completările ulterioare;
* art. 2 lit. c) și art. 3 din Ordonanța Guvernului nr. 63/2002, privind atribuirea sau modificarea de denumiri, aprobată prin Legea nr. 48/2003, cu modificările și completările ulterioare;
* art. 7 din Ordinul Ministerului de Interne și Reformei Administrative nr. 564/2008 privind aprobarea Regulamentului de funcţionare al comisiei de atribuire de denumiri judeţene, respectiv a municipiului Bucureşti;
* art. 5 din Procedura de atribuire a denumirilor unităților de învățământ din sitemul national de învățământ preuniversitar aprobată prin Ordinul Ministerului Educației Cercetării, Tineretului și Sportului nr. 6564/2011;
* Ordinul Ministerului Educației Cercetării, Tineretului și Sportului nr. 5573/2011 pentru aprobarea Regulamentului privind organizarea şi funcţionarea învățământului special și special integrat, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Școala Gimnazială Specială Centru de Resurse și Documentare în Educația Incluzivă/Integrată Cluj-Napoca, unitate de învățământ special cu personalitate juridică, cu sediul în Municipiul Cluj-Napoca, Calea București nr. 32, își modifică denumirea în Centrul Școlar pentru Educație Incluzivă ”Miron Ionescu” Cluj-Napoca.

**Art. 2.** Prevederile articolului 1 produc efecte de la data începerii anului școlar 2022-2023.

**Art. 3.** La data începerii anului școlar 2022-2023 se abrogă art. 3 din Hotărârea Consiliului Județean Cluj nr. 77/2012 privind modificarea denumirii unităților de învățământ special aflate sub autoritatea Consiliului Județean Cluj, cu modificările și completările ulterioare.

**Art. 4.** Cu punerea în aplicare a prevederilor prezentei hotărâri se încredinţează Direcția Generală Buget-Finanțe, Resurse Umane și Școala Gimnazială Specială Centru de Resurse și Documentare în Educația Incluzivă/Integrată Cluj-Napoca.

**Art. 5.** Prezenta hotărâre se comunică Direcţiei Generale Buget-Finanţe, Resurse Umane; Școlii Gimnaziale Speciale Centru de Resurse și Documentare în Educația Incluzivă/Integrată Cluj-Napoca; Inspectoratului Școlar Județean Cluj, precum şi Prefectului Judeţului Cluj şi se aduce la cunoştinţă publică prin afişarea la sediul Consiliului Judeţean Cluj şi pe pagina de internet „www.cjcluj.ro”.

**Contrasemnează:**

**PREŞEDINTE, SECRETAR GENERAL AL JUDEŢULUI,**

**Alin Tișe Simona Gaci**

**Nr. 204 din 25 noiembrie 2021**

*Prezenta hotărâre a fost adoptată cu 37 de voturi “pentru”, fiind astfel respectate prevederile legale privind majoritatea de voturi necesară.*